**ՀԻՄՆԱՎՈՐՈՒՄ**

1. **Իրավական ակտի ընդունման անհրաժեշտությունը (նպատակը)**

ՀՀ կառավարության որոշման նախագիծը մշակվել է Հայաստանի Հանրապետության վարչապետի մոտ 2017 թվականի հունվարի 13-ին կայացած՝ ՀՀ Շիրակի մարզի ներդրումային ծրագրերի քննարկման N 24.10/[390187]-17 արձանագրության 4-րդ կետի 2-րդ ենթակետի հանձնարարականն ապահովելու նպատակով:

1. **Կարգավորման նպատակը և բնույթը**

 ՀՀ վարչապետի մոտ կայացած մարզային ներդրումային ծրագրերի քննարկման արդյունքներով հավանության է արժանացել Գյումրի քաղաքում հյուրանոցային համալիրի, առևտրային կենտրոնի և սննդի սպասարկման վայրի կառուցման ներդրումային ծրագիրը: Ծրագրով նախատեսվում է 1988 թվականի երկրաշարժից մինչ օրս փլատակների վերածված Գյումրի քաղաքի նախկին «Շիրակ» հյուրանոցի և նրան հարող տարածքում կառուցել նոր հյուրանոցային համալիր և սպասարկման կենտրոններ: Ծրագրով նախատեսվում է շուրջ 1,0 մլրդ ՀՀ դրամի ներդրում և 100-150 աշխատատեղերի ստեղծում:

Նախկին «Շիրակ» հյուրանոցի ապամոնտաժումից հետո մնացած չորսհարկանի շինությունը ՀՀ կառավարության 2003 թվականի սեպտեմբերի 11-ի «Հայաստանի Հանրապետության Շիրակի մարզպետարանին շենք հանձնելու և Հայաստանի Հանրապետության կառավարության 2001 թվականի հունվարի 10-ի N 15 որոշման մեջ լրացում կատարելու մասին» N 1138-Ն որոշմամբ հանձնվել է ՀՀ Շիրակի մարզպետարանի տնօրինությանը, սակայն դրա նկատմամբ իրավունքների պետական գրանցում չի իրականացվել:

Իսկ նշված շինության զբաղեցրած հողամասը սեփականության իրավունքով պատկանում է Գյումրի համայնքին:

Ծրագրի իրագործումն ապահովելու նպատակով, որոշման նախագծով առաջարկվում է ուժը կորցրած ճանաչել ՀՀ կառավարության 2003 թվականի սեպտեմբերի 11-ի թիվ N1138-Ն որոշումը, պետության կողմից սահմանված կարգով՝ «Բասենի Գովք ՍՊԸ-ի կողմից «Շիրակ» հյուրանոցի վթարային շենքի ապամոնտաժումից հետո մնացած չորսհարկանի կիսաքանդ շինության փոխանցել «Բասենի Գովք» սահմանափակ պատասխանատվությամբ ընկերությանը` հանձնման ընդունման ակտով: Դրա հետ մեկտեղ առաջարկել Գյումրու քաղաքապետին` նախկին «Շիրակ» հյուրանոցի շինության զբաղեցրած և դրա սպասարկման համար նախատեսված 0.3870 հա հողամասը (հողամասի հատակագիծը կցվում է) նվիրաբերել Բասենի Գովք ՍՊԸ-ին` պարտադիր պայման համարելով `

 ա) պայմանագիրն ուժի մեջ մտնելուց հետո երեք տարվա ընթացքում ավարտել սույն որոշման N 2hավելվածով ներկայացված ներդրումային ծրագիրը,

 բ) կատարել ծրագրի իրականացման համար անհրաժեշտ 1,0 մլրդ ՀՀ դրամ ներդրումները,

 գ) ստեղծել 100-150 նոր աշխատատեղեր,

 դ) պահպանել և վերականգնել կիսաքանդ շինությունում առկա թեմատիկ քանդակները,

 ե) պայմանագրով նախատեսված աշխատանքները երեք տարվա ընթացքում չավարտելու դեպքում՝ հողամասը և դրա վրա կատարված ներդրումներ ու անբաժանելի շինությունները վերադարձնել Հայաստանի Հանրապետությանը՝ ի դեմս Հայաստանի Հանրապետության կառավարությանն առընթեր պետական գույքի կառավարման վարչություն:

|  |  |
| --- | --- |
|  |  **3. Նախագծի մշակման ընթացքում ներգրավված ինստիտուտներ** |

Նախագիծը մշակվել է ՀՀ տարածքային կառավարման և զարգացման նախարարության աշխատակազմի կողմից:

**4. Ակնկալվող արդյունքը**

Նախագծի ընդունման արդյունքում Հայաստանի Հանրապետության Շիրակի մարզի Գյումրի քաղաքի նախկին Շիրակ հյուրանոցի վթարային շենքի ապամոնտաժումից հետո մնացած շինությունը և դրա սպասարկման համար նախատեսված հողամասը սեփականության իրավունքով կտրամադրվի «Բասենի Գովք» ՍՊԸ-ին` տարածքում հյուրանոցային համալիրի, առևտրային կենտրոնի և սննդի սպասարկման վայրի կառուցման նպատակով:

**ՏԵՂԵԿԱՆՔ**

Սույն Նախագծի ընդունման առնչությամբ այլ oրենքների ընդունման, ինչպես նաև այլ նորմատիվ իրավական ակտերի ընդունման անհրաժեշտությունը բացակայում է:

**ՏԵՂԵԿԱՆՔ**

Սույն Նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների մասով էական ավելացում կամ նվազեցում չի լինելու: